Photo Composite - Dr Karol Aquilina campaign team .td_uid_2_61ae3aef495fb_rand.td-a-rec-img{text-align:left}.td_uid_2_61ae3aef495fb_rand.td-a-rec-img img{margin:0 auto 0 0} Fl-aħħar għaxar edizzjonijiet tal-Istrina, bi sforz kbir nazzjonali mbuttat minn Presidenti differenti, dan il-poplu rnexxielu jiġbor u jagħti ftit anqas minn 50 miljun ewro għall-Malta Community Chest Fund. Nafu kemm dawn l-għotjiet huma bżonjużi għal dawk il-membri tas-soċjetà tagħna li jinsabu f'diffikultajiet, l-aktar minħabba sitwazzjonijiet ta' mard serju. Nafu wkoll kemm jagħmluna kburin dawk il-mumenti li fihom jirnexxielna ningħaqdu f'atti ta' solidarjetà bħalma hi l-Istrina. Allura, ma tistax ma tirrabjax meta ssir taf bil-ftehim ta' mitt miljun ewro – id-doppju ta' kemm ġbarna flimkien għall-Istrina f'għaxar snin – li l-Gvern iffirma ma' Steward Healthcare. Dan il-ftehim ma jipprovdix għal xi kura ta' pazjenti jew għal xi titjib fl-isptarijiet tagħna. Le, xejn minn dan. Skont dan il-ftehim, lil Steward ikollna nagħtuhom mitt miljun sempliċiment jekk, għal kwalunkwe raġuni, tieqaf jew titwaqqaf il-konċessjoni skandaluża tat-tliet sptarijiet. Dan il-ftehim oxxen ġie ffirmat mill-eks Ministru Konrad Mizzi fl-aħħar xhur tiegħu bħala Ministru tal-Gvern ta' Joseph Muscat. Fiż-żmien li ffirma dan il-ftehim Mizzi kien ilu iktar minn tliet snin li spiċċa minn Ministru tas-Saħħa, imma minħabba t-talenti ovvji tiegħu, Muscat kien ħalla ftehimiet multi-miljunarji ta' din ix-xorta taħt id-dekasteru tiegħu! Illum nafu li malli Mizzi kellu jispiċċa minn Ministru, Muscat ħa ħsiebu u bil-moħbi tah konsulenza ta' tmenin elf ewro fis-sena . Illum nafu wkoll li malli Muscat spiċċa minn Prim Ministru beda jirċievi għexieren ta' eluf ta' ewro minn kumpanija fl-Iżvizzera li 'ħadmet' għal Steward . Muscat irid ibellagħhielna li dawn l-eluf tħallsu lilu għal pariri li ta. Jien ma nemmnux, u m'iniex waħdi. Lanqas sħabu fil-Partit Laburista ma jemmnuh. Bil-barka u bl-appoġġ tal-Ministri u ta' Robert Abela Intenni li għadu ta' importanza vitali għal pajjiżna li kull ftehim li messew miegħu Mizzi, Schembri u Muscat jiġi investigat kif għandu jkun biex issir ġustizzja. Madankollu, illum huwa ċar li Muscat u Mizzi setgħu jagħmlu dak li għamlu għax kellhom il-barka u l-appoġġ inkundizzjonat tal-Kabinett tal-Ministri u tal-Prim Ministru attwali Robert Abela. Qrajna fis-Sunday Times li Konrad Mizzi kien ippreżenta dan il-ftehim oxxen lill-Kabinett tal-Ministri f'Awwissu 2019 . Dawn jidher li approvaw dan il-ftehim mingħajr ma ħabblu wisq rashom dwaru, mingħajr m'għamlu mistoqsijiet u mingħajr ma qajmu oġġezzjonijiet. Illum qed isibuha faċli jwaħħlu kollox f'Konrad Mizzi, f'Keith Schembri u f'Joseph Muscat bl-istess mod kif dak iż-żmien sabuha faċli jkomplu magħhom, basta jżommu posthom inkollat mas-siġġu tal-poter. Ftit tal-jiem ilu, il-Prim Ministru Robert Abela ddikkjara li hu sar jaf b'dan il-ftehim skandaluż wara li kien diġà ffirmat u lest. Il-Prim Ministru bħal donnu jrid jgħidilna li hu m'għandu xejn x'jaqsam mal-ħażin kollu li sar minn ta' qablu. Iżda aħna nafu li f'Awwissu 2019 Robert Abela kien il-konsulent legali tal-kabinett ta' Joseph Muscat. Diffiċli ħafna li wieħed jemmen li dwar kuntratt ta' din ix-xorta l-konsulent legali Robert Abela ma kienx konsultat. Li hu żgur hu li jħabbtu kemm iħabbtu fuq sidirhom, u jgħiduluna kemm jgħidulna li ma ndunawx x'qed jiġri, kollha kemm huma rrendew ruħhom kompliċi ma’ din is-serqa tal-poplu Malti u Għawdxi. Il-verità hija li ma ddejqu xejn jikkompromettu d-doppju ta’ kemm dal-poplu rnexxielu jiġbor għall-Istrina f’għaxar snin biex isalvaw lilhom infushom. Il-verità hi li jġib kemm iġib skużi u jdur kemm idur mal-lewża, Robert Abela għandu responsabbiltà kbira xi jġorr f’dan l-iskandlu. .td_uid_3_61ae3aef49c61_rand.td-a-rec-img{text-align:left}.td_uid_3_61ae3aef49c61_rand.td-a-rec-img img{margin:0 auto 0 0}